真宗御製二首 奠瓚用《萬國朝天》。
作者：郊廟朝會歌辭
朝代：宋

paragraphs: 鴻源濬發，睿圖誕彰。
高明錫羨，累洽延祥。
巍巍藝祖，溥率賓王。
煌煌文考，區宇大康。
珍符昭顯，寶曆綿長。
物性茂遂，民俗阜昌。
甫田多稼，禾黍穰穰。
含生嘉育，鳥獸蹌蹌。
八紘統域，九服要荒。
沐浴惠澤，祗畏典常。
隔谷分壤，望斗辨方。
並襲冠带，來奉圭璋。
峨峨雙闕，濟濟明堂。
諸侯執帛，天后當陽。
何以辨等，衮衣繡裳。
何以褒德，輅車乘黄。
聲明煥赫，雅頌汪洋。
啟茲丕緒，祐我無疆。
大統斯集，大樂斯揚。
俯隆宗祏，仰繼穹蒼。